Najljepše je gdje je srce

Jagica

Kad je Jožek s mojim bratom Franjom te 1967. godine ušao u našu malu kuhinju u selu Miroševac, imala sam sedamnaest godina. Štrecnulo me oko srca. Odmah sam znala da je on onaj pravi i da će najesen biti svadba. Vjenčanje je bilo skromno. Zaljubljena i sretna pošla sam za svojim mužem na Ravnice gdje smo gradili kuću. Spavali smo u malenoj prostoriji koja nam je kasnije služila kao smočnica. Na četiri kvadra stavili smo madrac i to je bio naš prvi zajednički ležaj. Imali smo samo jednu rajnglu u kojoj smo kuhali grah, juhu, gulaš pa opet juhu ili grah. Bome smo jednog piceka imali cijeli tjedan. Malo na saft, malo na ajngemahtec, malo pohanog. Srećom Jožek je grah obožava na sve načine. Grah sa zeljem, grah s repom, a ponekad i grah sa suhim rebricama. Ništa nam nije bilo teško. Bili smo mladi i zaljubljeni. Svaku smo subotu odlazili na vatrogasne zabave u Zagorje. Jožek je svirao harmoniku, a ja sam pjevala i juškala. Svoje srce poklonila sam Jožeku.

Komang

Moja djeca najviše vole ayam rendang, piletinu na indonezijski. Indonezijska kuhinja obiluje začinima pa limončelo, kardamom, đumbir, anis, cimet, kurkumu i ljuti čili razblažujemo kokosovim mlijekom. Uz piletinu obavezno serviramo kuhanu rižu na pari. Moj najmlađi sin Aneo ne voli čili papričice. Rodio se u Hrvatskoj i obožava burek sa sirom. Od hrvatskih specijaliteta ja najviše volim ljuti slavonski kulen. Prije petnaest godina slijedeći svoje srce stigla sam u Hrvatsku iz Indonezije. Volim se smijati kao i svi Indonežani. Došavši u Zagreb, ljude sam pozdravljala sa smješkom, a mnogi su me u čudu gledali. Sigurno su mislili su da sam luda. Čovjek, zbog kojega sam došla, ubrzo je pokazao pravo lice i okrenuo mi je leđa. Ostala sam sama sa četvero djece. Puno je teških dana iza mene. Idem naprijed. Više ne plačem. Našla sam posao, a moja djeca prijatelje, Hrvatska je naš novi dom.

Ella

Radila sam na recepciji u Zakopanima u poznatom poljskom skijalištu. Tu večer u hotel je došla grupa glasnih Hrvata. Pomagala sam tijekom posluživanja večere jer se konobarica Marica razboljela. Jednom od hrvatskih mladića naročito se svidjela naša gusta juha žurek s krumpirom, kuhanim jajima i bijelim kobasicama. Zanimalo ga je kako se spravlja ta juha. Njegovi su prijatelji otišli u disko, a nas smo dvoje ostali razgovarati o poljskim specijalitetima. Bez imalo razmišljanja napustila sam svoju poljsku domovinu i već deset godina sretno živim sa svojim Danijelom u Dubravi. Naša Emilly pohađa hrvatsku i poljsku školu, odlično govori oba jezika. I Emilly voli kuhati pa mi pomaže dok kuham pieroge, poljske raviole, punjene slanim ili slatkim nadjevima koje obožavaju svi naši hrvatski prijatelji. Nikada nisam požalila što živim na novoj adresi jer moj dom je tamo gdje su moji najdraži - moje dijete, moj muž i moj pas.

Natalija

Viktor svira rog i primljen je u Zagrebačku filharmoniju. Počinje raditi za dva tjedna. Sretan je. I ja sam sretna. Kad se snađe u Zagrebu, doći ću sa sinom za njim. Tako je i bilo. Spakirala sam svoje i Sergejeve stvari i nakon dva mjeseca došli smo iz Donjecka u Zagreb. U Zagrebu se rodila Tatjana i našoj maloj ukrajinsko-ruskoj obitelji Hrvatska je osamnaest godina novi dom.

Položila sam test za dobivanje hrvatskog državljanstva i zaposlila se kao učiteljica fizike u školi. I danas se znadem zabuniti pa umjesto žile kucavice kažem žila kukavica, a dio natkoljenice bedro zovem batak ili zabatak. Uživam u zimskim večerima kada se okupimo oko stola, pijemo ruski čaj iz samovara i sladimo se varenjem, slatkim od voća. Viktor peče palačinke na dvije tavice. Brdo palačinki Sergej i Tatjana premazuju domaćim đemom od hrvatskih jagoda, malina, šljiva i smokava koje rastu u našem malom vrtu. I Ukrajina i Hrvatska lijepe su i zelene. Više smo proputovali Hrvatskom, nego Ukrajinom jer je Ukrajina jedanaest puta veća od Hrvatske. Volim obje svoje domovine.

Jožek

Moja je Jagica prava majstorica u kuhinji. Volim kad mi skuha grah, ali danas ga ne smijem puno jesti kao prije. Imao sam srčani i moždani udar pa trebam jesti laganiju hranu. Ove jeseni, 2. rujna, proslavit ćemo naših 50 zlatnih godina. Neću moći zasvirati harmoniku jer me prsti više ne žele slušati, ali znam da će moja Jagica zajuškati uz tamburaše koje joj pripremam kao iznenađenje za Zlatni pir. Slijedila me sve ove godine i vjerovala dok smo se selili od Ravnica preko Grmoščice do Trnave. Podignula je i odgojila našu kćer dok sam radio na terenu kao monter grijanja po cijeloj bivšoj Jugoslaviji. I danas drži tri vugla kuće.

Nikada neću zaboraviti kako me je štrecnulo oko srca kad me prvi puta pogledala one zimske večeri kad sam došao na kolinje u njihovu hižicu na Miroševac. Znao sam da bu ta mala samo moja! U srce sam je zaključao, ne može izaći - ključeve sam izgubio, ne mogu ih naći.